भाजपा यह समझ चुकी है कि ‘रामजी’ ने उन्हें जिस उत्कर्ष तक पहुंचाना था पहुंचा दिया। अब राम मंदिर मुद्दा रूपी काठ की हांडी बार-बार नहीं चढऩे वाली। लिहाज़ा अब पार्टी अपनी छवि बदलने की कोशिश कर रही है। उत्तर प्रदेश चुनावों में पार्टी ने प्रवक्ता के रूप में मुख्तार अब्बास नकवी को इस गरज़ से आगे कर दिया है शायद उनके ‘नूरानी’ चेहरे का कुछ चमत्कार हो और प्रदेश के अल्पसंख्यक मतदाताओं को अपनी ओर आकर्षित करने जैसा असंभव सा लगने वाला काम संभव बनाया जा सके। इसके बावजूद पार्टी अपने मुख्य ‘केंचुल’ से बाहर भी निकलना नहीं चाह रही है। क्योंकि उसे आरएसएस और विश्व हिंदू परिषद् जैसे अपने सहयोगी संरक्षक संगठनों के समर्थन की भी फ़िक्र है।